Komisijos reglamentas (EB) Nr. 2515/94
1994 m. rugsėjo 9 d.
iš dalies keičiantis Reglamentą (EEB) Nr. 1848/93, nustatantį išsamias Tarybos reglamento (EEB) Nr. 2082/92 dėl žemės ūkio ir maisto produktų specifinių savybių sertifikatų taikymo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. liepos 14 d. Tarybos reglamentą (EEB) Nr. 2082/92 dėl žemės ūkio ir maisto produktų specifinių savybių sertifikatų [1], ypač į jo 20 straipsnį,
kadangi, siekiant, kad būtų reklamuojamas ir plečiamas jų produktų specifinis pobūdis ir būtų informuojami vartotojai, suinteresuoti verslo sluoksniai turėtų turėti galimybę naudotis Reglamente (EEB) Nr. 2082/92 nurodytu Bendrijos simboliu ir nuoroda; kadangi dėl to būtina, siekiant, kad būtų tinkamai naudojamasi simboliu ir nuoroda, parengti jų atgaminimo technines taisykles;
kadangi, siekiant, kad vartotojai susivoktų gausioje žemės ūkio produktų sektoriaus informacijoje, ji turėtų būti kuo labiau vienalytė, jeigu gamintojas ir (arba) perdirbėjas pageidauja pasinaudoti Reglamente (EEB) Nr. 2082/92 nustatytos specifinių savybių sertifikatų sistemos pranašumais; kadangi dėl to gamintojas ir (arba) perdirbėjas turėtų naudoti šiame reglamente numatytus pavyzdžius;
kadangi, atsižvelgiant į kiekvienos rinkos reikalavimus, gamintojui ir (arba) perdirbėjui turėtų būti palikta teisė pateikiant į rinką žemės ūkio arba maisto produktus pasirinkti atitinkamą kalbos modelį;
kadangi, siekiant, kad būtų labiau pasitikima konkretiems žemės ūkio arba maisto produktams priskiriamu ženklu, pateikiant produktą į rinką etiketėje, turėtų būti nurodytas kontrolės institucijos arba organo pavadinimas;
kadangi, siekiant, kad būtų galima atlikti patikrinimus, būtina, kad valstybės narės sudarytų gamintojų, kuriems leista naudoti užregistruotą pavadinimą bei Bendrijos simbolį ir nuorodą, sąrašus;
kadangi dėl pirmiau minėtų reikalavimų Komisijos reglamentas (EEB) Nr. 1848/93 [2] turėtų būti iš dalies pakeistas;
kadangi šiame reglamente numatytos priemonės atitinka Specifinių savybių sertifikatų reguliavimo komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EEB) Nr. 1848/93 iš dalies keičiamas taip:
1. 4 straipsnio 1 dalis pakeičiama taip:
"1. Bendrijos simbolis, nurodytas Reglamento (EEB) Nr. 2082/92 12 straipsnyje, ir nuoroda, nurodyta šio reglamento 15 straipsnyje, yra pateikti to reglamento I priedo A ir B dalyse. Nuorodą galima naudoti be Bendrijos simbolio.
Siekiant užtikrinti, kad būtų tinkamai naudojamas Bendrijos simbolis ir nuoroda, turi būti laikomasi techninių atgaminimo taisyklių, nustatytų to reglamento II priedo pateiktame grafiniame vadove."
2. Įterpiamas 4a straipsnis:
"4a straipsnis
1. Gamintojas ir (arba) perdirbėjas, turintis teisę naudoti nuorodą ir Bendrijos simbolį pagal Reglamentą (EEB) Nr. 2082/92, iš to reglamento I priede pateiktų pavyzdžių gali pasirinkti nuorodą (-as) ir simbolį (-ius), kurie yra tinkami žemės ūkio arba maisto produktui pateikti į rinką.
2. Gamintojas ir (arba) perdirbėjas, kuris, ženklindamas etiketėmis arba apibūdindamas ir (arba) reklamuodamas žemės ūkio arba maisto produktą, norėtų remtis Reglamente (EEB) Nr. 2082/92 nustatyta specifinių savybių sertifikatų sistema, į pateikiamą informaciją įtraukia to reglamento I priede nurodytą (-us) pavyzdį (-ius)."
3. Įterpiamas 6a straipsnis:
"6a straipsnis
1. Valstybė narė gali nustatyti, kad žemės ūkio arba maisto produkto etiketėje privalo būti nurodytas Reglamento (EEB) Nr. 2082/92 14 straipsnyje minimos kontrolės institucijos arba organo, veikiančios tos valstybės narės kontrolės struktūroje, pavadinimas.
2. Kontrolės institucija arba organas valstybei narei praneša gamintojų, kuriems leista naudoti registruotąjį pavadinimą ir nuorodą bei Bendrijos simbolį, pavadinimus ir adresus. Valstybės narės užtikrina, kad įgaliotųjų gamintojų sąrašas būtų prieinamas kitoms valstybėms narėms ir Komisijai."
4. Prie šio reglamento pridėti priedai pridedami kaip I ir II priedai.
2 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1994 m. rugsėjo 9 d.